b'\n_START_ARTICLE_\nMartta Wendelin\n_START_SECTION_\nUra\n_START_PARAGRAPH_\nMartta Wendelin p\xc3\xa4\xc3\xa4si ylioppilaaksi vuonna 1910 Kotkan suomalaisesta yhteiskoulusta ja opiskeli sen j\xc3\xa4lkeen Helsingin yliopiston piirustussalissa Eero J\xc3\xa4rnefeltin johdolla vuoteen 1916.  H\xc3\xa4n sai ohjausta my\xc3\xb6s Akseli Gallen-Kallelalta ja teki opintomatkan Saksan ja Sveitsin kautta  Italiaan._NEWLINE_Wendelin tunnetaan erityisesti korttien ja lehtien kansikuvien (mm. Kotiliesi) piirt\xc3\xa4j\xc3\xa4n\xc3\xa4 sek\xc3\xa4 satukirjojen kuvittajana. Kuvitusty\xc3\xb6n varjoon on kuitenkin j\xc3\xa4\xc3\xa4nyt mittava maalaus-, grafiikka- ja piirustustuotanto.  Wendelinin ensimm\xc3\xa4inen n\xc3\xa4yttely 1925 sai hyv\xc3\xa4t arvioinnit, mutta vuoden 1936 n\xc3\xa4yttelyss\xc3\xa4 h\xc3\xa4net n\xc3\xa4htiin l\xc3\xa4hinn\xc3\xa4 kuvittajana, jonka ty\xc3\xb6h\xc3\xb6n oli hiipinyt maneereita. Strindbergill\xc3\xa4 pidetyss\xc3\xa4 n\xc3\xa4yttelyss\xc3\xa4 1954 oli esill\xc3\xa4 piirustuksia, kuvituksia ja maalauksia, joista kuvitukset saivat eniten kiitosta. _NEWLINE_Wendelin maalasi noin 650 joulukorttia ja vuosina 1931\xe2\x80\x931963 l\xc3\xa4hes 30 joulumerkki\xc3\xa4. H\xc3\xa4n k\xc3\xa4ytti suomalaiskansallisia aiheita ja oli osaltaan muokkaamassa mielikuvaa siit\xc3\xa4, millainen on "perinteinen suomalainen" joulukuvasto._NEWLINE_Martta Wendelinin teosten kokoelma sijaitsee Tuusulan taidemuseossa. Museossa on peruskokoelmassa 2000 Wendelinin ty\xc3\xb6t\xc3\xa4, jotka h\xc3\xa4n aikoinaan lahjoitti Tuusulan kunnalle, sek\xc3\xa4 tilaa vaihtuville n\xc3\xa4yttelyille. N\xc3\xa4yttelyj\xc3\xa4 j\xc3\xa4rjestet\xc3\xa4\xc3\xa4n aineiston pohjalta vuosittain 3-4._NEWLINE_Wendelinin yhteys Tuusulaan syntyi, kun h\xc3\xa4n rakennutti itselleen Tuusulaan talon, muutti siihen 1946 ja asui ja ty\xc3\xb6skenteli siin\xc3\xa4 koko loppuel\xc3\xa4m\xc3\xa4ns\xc3\xa4. _NEWLINE_Wendelinin kuvitusty\xc3\xb6t edustivat samaa ihannoivaa, herttaista linjaa kuin Rudolf Koivu satukuvituksillaan tai ruotsalaiset Elsa Beskow ja John Bauer._NEWLINE_Martta Wendelinille my\xc3\xb6nnettiin vuonna 1974 taiteilijanel\xc3\xa4ke ja 1977 h\xc3\xa4n sai el\xc3\xa4m\xc3\xa4nty\xc3\xb6st\xc3\xa4\xc3\xa4n Jenny ja Antti Wihurin rahaston tunnustuspalkinnon.'